1. ------IND- 2021 0018 F-- HU- ------ 20210121 --- --- PROJET

|  |  |  |
| --- | --- | --- |
| **FRANCIA KÖZTÁRSASÁG** | | |
|  |  |  |
| Az ökológiai átmenetért felelős minisztérium | | |
|  |  |  |

**Kormányrendelet-tervezet**

**az elsősorban magas üvegházhatású gázt kibocsátó tüzelőanyagokat fogyasztó fűtési és használati melegvíz-termelő rendszerek lakóépületekben vagy szakmai tevékenységre használt épületekben történő telepítésének tilalmáról**

NOR: TRER2021746D

*Érintettek köre: a lakóépületek vagy szakmai tevékenységre használt épületek tulajdonosai, akik új fűtési vagy használati melegvíz-termelő berendezést kívánnak telepíteni.*

*Tárgy: az üvegházhatású gázok maximális kibocsátási küszöbértékének meghatározása a lakóépületekben vagy szakmai tevékenységre használt épületekben telepíthető fűtési és használati melegvíz-termelő rendszerekre.*

*Hatálybalépés: a rendelkezések hatálybalépési ideje 2021. július 1. az új épületek esetén, és 2022. január 1. a meglévő épületeknél.*

*Megjegyzés: az építésügyi és lakásügyi törvénykönyv L111-9. és L111-10. cikkei lehetővé tetszik, hogy az Államtanács rendeletben határozza meg a nemzeti energiapolitika céljaival kompatibilis energetikai és környezeti teljesítményszinteket, külön az új és a meglévő épületekre.*

*E kormányrendelet meghatározza a fűtési és használati melegvíz-termelő rendszerek cseréjére, különösen az üvegházhatású gáz kibocsátására vonatkozó feltételeket az új és meglévő lakóépületekben vagy szakmai tevékenységre használt épületekben.*

*Hivatkozások: az e kormányrendelettel létrehozott szöveg megtekinthető a Légifrance honlapján (*[*http://www.legifrance.gouv.fr*](http://www.legifrance.gouv.fr/)*).*

A miniszterelnök,

az ökológiai átállásért felelős miniszter jelentése alapján,

tekintettel a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvre, és különösen a 2016/677/F sz. értesítésre,

tekintettel az építési termékek forgalmazására vonatkozó harmonizált feltételek megállapításáról és a 89/106/EGK tanácsi irányelv hatályon kívül helyezéséről szóló, 2011. március 9-i 305/2011/EU európai parlamenti és tanácsi rendeletre,

tekintettel az építésügyi és lakásügyi törvénykönyvre, különösen annak L. 111-9. és L. 111-10. cikkére,

tekintettel az Építésügyi és Energiahatékonysági Legfelsőbb Tanács ÉÉÉÉHHNN-i véleményére,

tekintettel az Energiaügyi Legfelsőbb Tanács ÉÉÉÉHHNN-i véleményére,

tekintettel a Nemzeti Szabványértékelő Bizottság ÉÉÉÉHHNN-i véleményére,

tekintettel a környezetvédelmi törvénykönyv L. 123-19-1. cikke alapján ÉÉÉÉHHNN és ÉÉÉÉHHNN között lefolytatott nyilvános konzultáció során megfogalmazott észrevételekre,

az Államtanács (állami beruházási szekció) meghallgatását követően,

a következőket rendeli el:

1. cikk

Az építésügyi és lakásügyi törvénykönyv I. könyvének III. címe az alábbi bevezető fejezettel egészül ki:

„Bevezető fejezet: A fűtési és használati melegvíz-termelő rendszerek környezeti teljesítményszintje

R.130-1. cikk:

I. – Az elsősorban olyan tüzelőanyagokat fogyasztó fűtési és használati melegvíz-termelő rendszereket, amelyek üvegházhatású gázkibocsátása eléri vagy meghaladja a 250 g CO2eq/kWh PCI értéket, tilos épületekben telepíteni, akkor is, ha azok a meglévő berendezések cseréjét szolgálják.

II. – Ez a rendelkezés nem vonatkozik azokra a meglévő épületekre, amelyeknél igazolt, hogy:

1. műszakilag nyilvánvalóan lehetetlen a meglévő berendezést olyan fűtési és használati melegvíz-termelő rendszerre cserélni, amely megfelel az I. bekezdésben az üvegházhatású gázok tekintetében meghatározott kibocsátási küszöbértékének, különösképpen a helyigény, a közös közlekedőterületeknek való nemmegfelelőség, illetve a földhasználati vagy tulajdonhoz való jogra vonatkozó törvényi vagy rendeleti rendelkezések miatt; vagy

2. a fűtési vagy földgázhálózathoz való csatlakozás nem megoldható, és ha az I. bekezdés rendelkezéseinek megfelelő új berendezés telepítéséhez a nyilvános villamosenergia-elosztó hálózat megerősítésére lenne szükség.

III. – Az építtetőnek igazolnia kell, hogy az épületre a II. bekezdésben leírt esetek valamelyike vonatkozik, ehhez pedig egy szakember által saját felelősségére kiállított igazolást kell bemutatnia.

IV. – E cikk rendelkezései vonatkoznak minden olyan új épület építésére, amelyek építési engedélyének kérelmét 2021. július 1-e után nyújtották be, és azokra a meglévő épületekre, amelyeknél az I. bekezdésben foglalt munkákat 2022. január 1-e után kezdték meg.”

**2. cikk**

E kormányrendeletet a Francia Köztársaság *Hivatalos Lapjában* teszik közzé, végrehajtásáért pedig az ökológiai átállásért felelős miniszter és ökológiai átállásért felelős miniszter mellé rendelt lakásügyi államtitkár felel.

Kelt:

A miniszterelnök nevében:

Az ökológiai átállásért felelős miniszter,

Barbara POMPILI

Az ökológiai átállásért felelős miniszter mellé rendelt lakásügyi államtitkár,

Emmanuelle WARGON